Document ID: 32014R0644

KOMMISSIONENS GENNEMFØRELSESFORORDNING (EU) Nr. 644/2014
af 16. juni 2014
om ændring af forordning (EF) nr. 1235/2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (1), særlig artikel 33, stk. 2 og 3, og artikel 38, litra d), og
ud fra følgende betragtninger:
(1)
Bilag III til Kommissionens forordning (EF) nr. 1235/2008 (2) indeholder en liste over tredjelande, hvis produktionssystem og kontrolforanstaltninger for økologisk produktion af landbrugsprodukter er anerkendt som værende ækvivalente med dem, der er fastsat i forordning (EF) nr. 834/2007. Bilag IV til nævnte forordning indeholder en liste over kontrolorganer og kontrolmyndigheder, der er kompetente til at udføre kontrol og udstede attester i tredjelande med henblik på ækvivalens. På baggrund af nye oplysninger, som Kommissionen har modtaget, bør for der foretages visse ændringer af listerne i disse bilag.
(2)
Canada er optaget på listen i bilag III til forordning (EF) nr. 1235/2008 indtil den 30. juni 2014. Eftersom Canada fortsat opfylder de betingelserne i artikel 33, stk. 2, i forordning (EF) nr. 834/2007, bør optagelsen forlænges på ubegrænset tid.
(3)
Ved Kommissionens gennemførelsesforordning (EU) nr. 586/2013 (3) blev kontrolorganet NOCA Pvt. Ltd, Pune slettet fra afsnittet for Indien i bilag III til forordning (EF) nr. 1235/2008 efter oplysninger fra Indien om, at nævnte kontrolorgan var suspenderet. Indiens kompetente myndigheder har underrettet Kommissionen om suspensionens ophør og om godkendelsen af et nyt kontrolorgan, M/S. Faircert Certification Services Pvt Ltd, Khargone. Disse kontrolorganer bør indføres i oplysningerne for Indien i bilag III til forordning (EF) nr. 1235/2008.
(4)
Eftersom Kommissionen har modtaget oplysninger om, at kontrolorganet SGS India Pvt. Ltd ikke respekterer anvendelsesområdet for Indiens godkendelse, hvad angår de produkter, der kan importeres, bør dette kontrolorgan slettes fra oplysningerne for Indien i bilag III til forordning (EF) nr. 1235/2008.
(5)
Japans kompetente myndigheder har givet Kommissionen meddelelse om ændringer, der vedrører to godkendte kontrolorganer, og om fem nyligt godkendte kontrolorganer; disse ændringer bør indgå i oplysningerne for Japan i bilag III til forordning (EF) nr. 1235/2008.
(6)
Tunesien er optaget på listen i bilag III til forordning (EF) nr. 1235/2008 indtil den 30. juni 2014. Resultaterne af tilsyn, som Kommissionen har gennemført, viste, at tilsynet med kontrolsystemet gennem de kompetente tunesiske myndigheder bør forbedres. Tunesien har allerede truffet korrigerende foranstaltninger og gjort fremskridt. Optagelsen bør forlænges indtil den 30. juni 2015, hvorved håndhævelsen af nogle af de bebudede foranstaltninger kan verificeres.
(7)
Kommissionen har gennemgået de anmodninger om optagelse på listen i bilag IV til forordning (EF) nr. 1235/2008, der var indkommet inden den 31. oktober 2013. De kontrolorganer og kontrolmyndigheder, for hvilke det efter gennemgangen af alle modtagne oplysninger kunne konkluderes, at de opfylder de relevante krav, bør opføres på listen.
(8)
Bilag III og IV til forordning (EF) nr. 1235/2008 bør derfor ændres tilsvarende.
(9)
Foranstaltningerne i denne forordning er i overensstemmelse med udtalelse fra Forskriftsudvalget for Økologisk Produktion -
VEDTAGET DENNE FORORDNING:
Artikel 1
Bilag III til forordning (EF) nr. 1235/2008 ændres som anført i bilag I til denne forordning.
Artikel 2
Bilag IV til forordning (EF) nr. 1235/2008 ændres som anført i bilag II til denne forordning.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. juni 2014.

Labels: 3
17
5
6